ЕГЭ тестларының бер вариантында бирелгән С эшенә җавап үрнәге
Гаделлекне гаделсезлеккә каршы куеп

(Р. Кәрами тексты буенча)
Намус белән гаделлек төшенчәсе янәшә яшиләр. Гадел юл белән табылган уңышлар гына бәхет китерә. Намуслы кеше башкалар өлешенә кермәс.

Бу өзектә гаделсезлек кылу аркасында башка кешене рәнҗетү һәм моның начар гамәл булуы турындагы проблема күтәрелгән. Чаңгы ярышы вакытында Мидхәт исемле малайның үзеннән кече Мөнипкә ярдәм итмәве – зур гаделсезлек. Ярышка ныклап әзерләнгән Мөнипнең җиңәчәгенә берәү дә шикләнми. Мидхәтнең гадел булмаган юл белән беренчелекне алуы Мөнипне һәм аның дусларын нык рәнҗетә. Автор Р. Кәрами, бер яктан, Мөнипнең тырышлыгын югары бәяләсә, икенче яктан, Мөнипкә “астыртын гына карап” алучы Мидхәтнең бу адымын хупламый, киресенчә, гаделсезлеккә каршы чыгучы Сөббух аша Мидхәт кылган гамәлнең дөрес булмавын белдерә. Шулай итеп, гаделсезлеккә каршы вакытында көрәшкәндә, гаделлекнең җиңеп чыга алуына ышандыра. Әсәрнең тәрбияви кыйммәте әнә шунда.
Гаделсезлек – кеше күңелен рәнҗетә торган нәрсә. Г. Ибраһимовның “Алмачуар”ында бу тагын да ныграк чагыла. Үзенә карата эшләнгән гаделсезлеккә Закир күңеленең ничек рәнҗүен беләбез.

Г. Гыйльмановның “Шартлау” повестенда да гаделсезлек белән очрашабыз. Чечня сугышында солдатларның, шул исәптән күршесенең дә гомерен коткарам дип, үз аяклары хәрәкәтсез калган калган геройның сөйгән кызын шул күршесе тартып алырга йөри. Өенә кереп, аның күз алдында кызны көчли, аннан соң геройны шартлатмакчы була. Гомерен саклап калган солдатка карата күршесе миһербансызлык эшли. Тик гаделлек җиңеп чыга: ул үзе үк шартлап үлә.
Гаделсезлек турында тормышыбыздан да күп мисаллар китерергә була. Бер төркем чиновникның, ил байлыгына хуҗа булып, миллионлаган гади халыкны тилмертеп яшәве – моңа ачык мисал.
Фикеремне йомгаклап, шуны әйтәсем килә: кеше үзе кылган һәр гаделсез гамәле өчен җавап бирергә тиеш. Гаделлек булганда гына, тормыш матур булачак.
